Drie mynwerkers sterf in skagArgieffoto Die National Union of Mineworkers (NUM) het Maandag gesê hulle is kwaad en bekommerd oor die koers waarteen mynongelukke by die Sibanye-Stillwater-ondernemings plaasvind. Dit kom ná Sibanye bevestig het dat drie mynwerkers dood is en twee ander vasgekeer is by die Sibanye-Stillwater Kloof se Ikamvaskag naby Westonaria suidwes van Johannesburg. NUM meen dit blyk rampe het nou aan die orde van die dag geword by Sibanye Stillwater. Peter Bailey, NUM se voorsitter van gesondheid en veiligheid, het gesê: “Dit is onaanvaarbaar, ons verkoop nie ons lewens, ledemate of longe aan die industrie nie; net ons arbeid om vir ons gesinne te voorsien.” Num meen daar is vier werkers oorlede, maar Sibanye het dit betwis en gesê die voorval het vyf mense betrek. Hulle het glo ŉ verlate werksplek binnegegaan. Volgens hulle is drie werkers se liggame reeds na bo gebring en is reddingspanne op soek na die twee ander. Hulle het medelye betuig met die families van die oorledenes.